|  |
| --- |
| **ЎЗБЕКИСТОН РЕСПУБЛИКАСИ ИҚТИСОДИЁТ ВАЗИРЛИГИ** |

**Ўзбекистон-Швейцария бизнес форуми тўғрисида**

**ПРЕСС-РЕЛИЗ**

Тошкент шаҳри 2018 йил 13 июль

2018 йилнинг 12 июль куни мамлакатимизга Швейцария Федерал иқтисодиёт, таълим ва илмий тадқиқотлар вазири, жаноб Йоханн Шнайдер-Амманн бошчилигида делегация ташриф буюрди.

 Делегация таркиби федерал ҳукумат вакиллари ва **«ABB Group ABB Switzerland»** *(электротехника, энергетика машинасозлиги ва ахборот технологиялари)*; **«Stadler»** *(темир йўллари транспорт воситаларини ишлаб чиқариш);* **«Bühler AG»** *(озиқ-овқат саноати ва ем ишлаб чиқариш учун технологик жараёнлар ва технологияларни етказиб бериш);* **«Swiss Medical Network»** *(хусусий клиника ва касалхоналар тармоғи);* **«Rieter Group»** *(тўқимачилик маҳсулотларини ишлаб чиқариш)*; **«Economiesuisse»** Швецария бизнес-федерацияси, **«Reyl»** *(мустақил банклар гуруҳи)*; **«At a Glance»** *(инновацион қурилиш материалларини ишлаб чиқариш);* **«Trüb Trading International AG»** *(паспортлар, юқори хавфсизлик даражасига эга бўлган ID карталар ва бошқа ҳужжатларни ишлаб чиқариш);* **«Switzerland Global Enterprise»** *(экспорт, импорт ва инвестицияларга кўмаклашувчи глобал тармоқ)* кабиШвейцариянинг дунёга танилган 20 дан зиёд йирик компанияларининг раҳбарлари ва ишбилармон доираларидан иборат бўлди.

Делегация ташрифнинг биринчи куниёқ Бектемир туманида жойлашган фаолияти тўқимачилик жиҳозлари учун бутловчи қисмлар ва металлконструкциялар ишлаб чиқаришга йўналтирилган **«Metal Processing»** ҚКмасъулияти чекланган жамиятининг тантанали очилиш маросимида иштирок этди.

2018 йилнинг 13 июль куни пойтахтимизнинг Халқаро ҳамкорлик марказида Ўзбекистон-Швейцария бизнес форумининг очилиши бўлиб ўтди.

Тадбирни Ўзбекистон Республикаси Иқтисодиёт вазири Ботир Хўжаев ва жаноб Йоханн Шнайдер-Амманн кириш сўзлари билан очишди. Шунингдек, мазкур тадбирда Ўзбекистоннинг инвестицион салоҳияти, ҳудудларининг сайёҳлик имкониятлари, озиқ-овқат саноатининг истиқболдаги тараққиёти юзасидан тақдимотлар ўтказилди.

Қўшма Форумнинг шўъба йиғилишлари доирасида Швейцариянинг етакчи компанияларига тўқимачилик саноати, қурилиш тармоғи, темир йўл техникаларини ишлаб чиқариш бўйича, туризм соҳасида, соғлиқни сақлаш ва банк-молия соҳасида янги инвестиция лойиҳаларини амалга ошириш таклиф этилди.

Бундан ташқари, томонларнинг ҳудудий органлари ўртасида самарали бирга ишлаш ва икки томонлама ҳамкорлик ўрнатиш, Швейцариянинг етакчи компаниялари билан тажриба алмашиш, соғлиқни сақлаш, тўқимачилик ва қурилиш соҳасидаги мутахассисларнинг малакасини ошириш учун техник кўмакни жалб қилиш, шунингдек устувор грант лойиҳаларни амалга оширишда Швейцариянинг Иқтисодий ривожланиш бўйича давлат котибиятининг молиявий иштироки масалалари муҳокама қилинди.

***Ўзбекистон-Швейцария муносабатлари тўғрисида қисқача маълумот***

Швейцария 1991 йил 23 декабрда Ўзбекистон Республикасини Мустақил давлат сифатида тан олган. Икки давлат ўртасидаги дипломатик муносабатлар 1992 йил 7 майда ўрнатилган.

1993 йилнинг май ойидан буён Тошкент шаҳрида Швейцария Конфедерациясининг Элчихонаси фаолият юритиб келмоқда. Швейцария билан ўзаро муносабатларни амалга ошириш вазифаси Ўзбекистоннинг Берлиндаги Элчихонаси зиммасига юклатилган.

Савдо-иқтисодий ҳамкорлик тўғрисидаги келишувга мувофиқ икки мамлакат ўртасида савдо-сотиқда энг кўп қулайлик яратиш тартиби ўрнатилган. Бу борадаги ўзаро алоқаларни Савдо-иқтисодий ҳамкорлик бўйича ҳукуматлараро Комиссия тартибга солади. Мазкур ташкилотнинг кенгашлари бугунги кунга қадар 7 маротаба – 1995, 1998, 2002, 2007, 2010, 2012 ва 2015 йилларда ўтказилган.

Ўзаро ҳамкорлик ўрнатилганидан буён Швейцария ҳукумати томонидан Ўзбекистонда 33 та лойиҳа амалга оширилган. Бугунги кунда Швейцариянинг инвестицияси иштирокида иқтисодиёт, молия, таълим ва банк тизимида, тадбиркорлик, ходимларнинг малакасини ошириш ва сув таъминоти соҳасида 7 та қўшма лойиҳа иш олиб бормоқда.

Ҳозирда Ўзбекистонда Швейцария инвесторлари иштирокида 84 та компания фаолият юритяпти. Уларнинг 55 таси қўшма корхона, 29 таси 100 фоиз чет эл капиталига эга компаниялар ҳисобланади. Фаолияти фармацевтика, машинасозлик, кимё, озиқ-овқат соҳалари ва туристик хизматлар билан боғлиқ 29 та Швейцария компанияларининг ваколатхоналари Ўзбекистонда аккредитациядан ўтган.

Икки давлатнинг илмий ва таълим муассасалари, яъни Ўзбекистон Фанлар академияси, Ўзбекистон Миллий университети, Тошкент тиббиёт академиясининг Урганч филиали, Ўзбекистон қишлоқ хўжалиги илмий-ишлаб чиқариш маркази, шунингдек, Берн, Женева, Цюрих, Давос, Фрибург ва Лозанна университетлари ўртасида астрономия, физика, биофизика, генетика, биохимия, тарих, тиббиёт, экология соҳаларида қўшма тадқиқотлар амалга оширилмоқда.

Ўзбекистон Республикаси 1992 йилнинг сентябридан буён Жаҳон банкининг тўлақонли аъзоси ҳисобланади ва Жаҳон банкининг аъзо-мамлакатлар Швейцария гуруҳига кирган.

Айтиш жоизки, бугунги кунда мазкур банкнинг Тошкент ваколатхонаси самарали фаолият юритмоқда.

1992 йилдан бошлаб мамлакатимизда “Ўзбекистон-Швейцария” дўстлик жамияти ишлаб турибди.